Ordonanța Curții (Camera a treia) din 21 martie 2013 – Mbaye
(Cauza C‑522/11)
„Articolul 99 din Regulamentul de procedură – Spațiul de libertate, securitate și justiție – Directiva 2008/115/CE – Standarde și proceduri comune în materie de returnare a resortisanților țărilor terțe aflați în situație de ședere ilegală – Reglementare națională care prevede sancțiuni penale pentru șederea ilegală”
1.                     Controale la frontiere, azil și imigrare – Politica privind imigrarea – Returnarea resortisanților țărilor terțe aflați în situație de ședere ilegală – Directiva 2008/115 – Domeniu de aplicare personal – Resortisanți urmăriți sau condamnați pentru delictul de ședere ilegală prevăzut de reglementarea națională – Includere [Directiva 2008/115 a Parlamentului European și a Consiliului, art. 2 alin. (2) lit. (b)] (a se vedea punctele 21 și 22 și dispozitiv 1)
2.                     Controale la frontiere, azil și imigrare – Politica privind imigrarea – Returnarea resortisanților țărilor terțe aflați în situație de ședere ilegală – Resortisant care face obiectul unei proceduri de returnare în sensul Directivei 2008/115 – Reglementare națională prin care șederea ilegală este pedepsită cu amendă care poate fi înlocuită cu pedeapsa expulzării – Admisibilitate – Condiții [Directiva 2008/115 a Parlamentului European și a Consiliului, art. 7 alin. (4)] (a se vedea punctele 24-33 și dispozitiv 2)
Obiectul
Cerere de decizie preliminară – Ufficio del Giudice di Pace Lecce – Interpretarea articolului 2 alineatul (2) litera (b), precum și a articolelor 6, 7 și 8 din Directiva 2008/115/CE a Parlamentului European și a Consiliului din 16 decembrie 2008 privind standardele și procedurile comune aplicabile în statele membre pentru returnarea resortisanților țărilor terțe aflați în situație de ședere ilegală (JO L 348, p. 98) – Legislație națională care prevede o amendă cuprinsă între 5 000 și 10 000 de euro în privința străinului care a intrat ilegal pe teritoriul național sau care s‑a aflat în situație de ședere ilegală – Admisibilitatea delictului penal de ședere ilegală – Admisibilitatea, ca sancțiune alternativă amenzii, a expulzării imediate pentru o perioadă de cel puțin cinci ani
Dispozitivul
1)
Resortisanții unor țări terțe urmăriți sau condamnați pentru delictul de ședere ilegală prevăzut de reglementarea unui stat membru nu pot, în considerarea doar a acestui delict de ședere ilegală, să fie exceptați de la domeniul de aplicare al Directivei 2008/115/CE a Parlamentului European și a Consiliului din 16 decembrie 2008 privind standardele și procedurile comune aplicabile în statele membre pentru returnarea resortisanților țărilor terțe aflați în situație de ședere ilegală, în temeiul articolului 2 alineatul (2) litera (b) din aceasta.
2)
Directiva 2008/115 nu se opune reglementării unui stat membru precum cea în discuție în litigiul principal prin care este sancționată șederea ilegală a resortisanților unor țări terțe cu o pedeapsă cu amenda care poate fi înlocuită cu măsura expulzării, această facultate de înlocuire neputând fi totuși utilizată decât dacă situația persoanei în cauză corespunde uneia dintre cele vizate de articolul 7 alineatul (4) din această directivă.